Aftenposten erfarer: Byrådserklæringen presenteres på Deichman i morgen
Frps bystyregruppe har besluttet å godkjenne samarbeidsavtalen med Høyre, Venstre og KrF. Dermed er det flertall for et nytt borgerlig byråd. Sentrale kilder bekrefter overfor Aftenposten at byrådserklæringen presenteres tirsdag.  «Fremskrittspartiets bystyregruppe har i kveld vedtatt å inngå en samarbeidsavtale med Høyre, Venstre og KrF», skriver Frps påtroppende gruppeleder Magnus Birkelund i en SMS til Aftenposten. Dermed er det enighet i forhandlingene om byrådsmakten i Oslo. Høyre og Venstre danner et mindretallsbyråd, med støtte fra de to andre borgerlige partiene. Det borgerligere byrådet vil erstatte åtte år med rødgrønt styre i hovedstaden. Frps bystyregruppe møttes mandag kveld for å ta stilling til en fremforhandlet samarbeidsavtale. Den vil bli presentert på Rådhuset klokken 08:00 tirsdag morgen.  Venstre og Høyre stemte over og godkjente både byrådserklæringen og samarbeidsavtalen i møter hver for seg søndag. Byårdseklæringen legges frem klokken 13 tirsdag på Deichman biblioktek, får Aftenposten bekreftet.  – Jeg er glad for at det nå ligger til rette for et godt samarbeid mellom de borgerlige partiene i bystyret. Det er jeg sikker på vil gi gode resultater for innbyggerne i Oslo, sier påtroppende byrådsleder Eirik Lae Solberg til Aftenposten. Samarbeidsavtale med Frp og KrF  Avtalen skal inneholde politiske gjennomslag for både Frp og KrF. I retur lover de to borgerlige partiene at de i utgangspunktet skal samarbeide med de kommende byrådspartiene Venstre og Høyre om budsjett og om politiske saker. Etter det Aftenposten får opplyst, får Frp varaordføreren. Dagsavisen har meldt at dette blir Julianne Ofstad, tredjekandidat på Frps Osloliste. Det bekrefter Ofstad selv overfor Avisa Oslo. Mandag ble det sendt ut pressemelding fra Oslo bystyre om nøkkeloverrekkelse i Oslo rådhus, der Oslos nye ordfører skal overta etter avtroppende ordfører Marianne Borgen (SV).  Nøkkeloverrekkelsen finner sted rett etter at bystyret har konstituert seg og valgt ny ordfører for byen, heter det i meldingen. Konflikt i Frp  Avisa Oslo skriver mandag om en opprivende konflikt mellom Frps bystyregruppe og fylkesstyret i forbindelse med samarbeidsavtalen.  I et møte i fylkesstyret i Oslo Frp 18. september vedtok partiet følgende formulering: «Oslo FrP støtter ikke et byråd vi ikke selv er en del av.» Dermed hindret i praksis fylkesstyret sine folkevalgte representanter fra å forhandle om en samarbeidsavtale. Ingen av Frps innvalgte bystyrekandidater sitter i fylkesstyret. Også Aftenposten er kjent med at det oppsto en konflikt mellom de folkevalgte representantene og fylkesstyret som følge av vedtaket. Tirsdag 10. oktober fattet imidlertid fylkesstyret et nytt vedtak, der de åpnet for samtaler med de andre borgerlige partiene for å se om det er grunnlag for et samarbeid. Frist på onsdag Valgresultatet ga et klart borgerlig flertall i Oslo, men det har tatt tid for de borgerlige partiene å bli enige om en felles politisk retning for byen. Onsdag 25. oktober avholdes konstituerende bystyremøte med de nyvalgte representantene.  De borgerlige partienes mål har hele tiden vært å lande før dette. Kort tid etter valget inviterte Høyre de tre andre borgerlige partiene, Venstre, KrF og Frp, til samtaler. 26. september – drøyt to uker etter valgnatten – ble det klart at de fire borgerlige partiene ikke greide å finne sammen til et felles byråd, etter at Venstre erklærte at det var for stor avstand til KrF og Frp. Dermed gikk Høyre og Venstre inn for å danne et mindretallsbyråd, samtidig som de inviterte KrF og Frp til å utarbeide en samarbeidsavtale. Forhandlingene mellom Høyre og Venstre fant sted i kontorfellesskapet 657 på Hammersborg i Oslo sentrum.  Den siste uken har de fire partiene hatt samtaler, der målet har vært å lage en samarbeidsavtale.
Frps bystyregruppe har godkjent en samarbeidsavtale med Høyre, Venstre og KrF. Det gir flertall for et borgerlig byråd i Oslo. Samarbeidsavtalen gir Frp og KrF politiske gjennomslag. Som takk skal disse to partiene jobbe med Høyre og Venstre om budsjett og politiske saker. Det var en krangel mellom Frps bystyregruppe og fylkesstyre om avtalen. Men alle er nå enige om å jobbe sammen.